Dôvodová  správa
k privatizácii časti zdravotníckeho  zariadenia
Národný ústav tuberkulózy a respiračných chorôb Bratislava – Podunajské Biskupice – časť Detské rehabilitačné centrum Dunajská Lužná

Dôvodom predloženia tohto materiálu na rokovanie vlády Slovenskej republiky je vydanie rozhodnutia o privatizácii časti zdravotníckeho zariadenia (ďalej len “ZZ”) Národný ústav tuberkulózy a respiračných chorôb Bratislava – Podunajské Biskupice – časť Detské rehabilitačné centrum Dunajská Lužná priamym predajom časti zdravotníckeho zariadenia spoločnosti  TETIS, s.r.o., Beňovského 8, 841 01  Bratislava. 

1.	Vymedzenie privatizovaného majetku
Zriaďovacou listinou Povereníctva zdravotníctva č. 1/b1952 z 1.4.1952 v znení zmien z 13.10.1953 č. 31 – 38829/1953, z 16.11.1953 č. 7535/13895-53, z roku 1969 č. 2-1028/1969-A/4, z roku 1986 č. Z-2478/86-D/2 bol zriadený Ústav tuberkulózy a respiračných chorôb so sídlom v Bratislave – Podunajských Biskupiciach. Od 15.12.1994 má zriadená organizácia podľa opatrenia Ministerstva zdravotníctva SR zo dňa 12. decembra 1994 č. 4394/1994 – A názov “Národný ústav tuberkulózy a respiračných chorôb” so sídlom v Bratislava - Podunajské Biskupice. 
  Časť Národného ústavu tuberkulózy a respiračných chorôb Bratislava - Podunajské Biskupice – Detské rehabilitačné centrum Dunajská Lužná bola zaradená do privatizácie uznesením vlády SR č. 577/2001 zo dňa 20. júna 2001, a to v zozname zdravotníckych zariadení zahrnutých do 2. etapy privatizácie v zdravotníctve v časti “II. Sanatóriá”. Základný privatizačný projekt tohto zdravotníckeho zariadenia bol predložený zriaďovateľom  MZ SR  na MSPNM SR dňa 2.4.2002. Informácia o predložení privatizačného projektu bola v zmysle § 10 ods. 7 zákona č. 92/1991 Zb. v znení neskorších predpisov  zverejnená dňa 26.4.2002 v dennej tlači. 
Do privatizácie podľa základného privatizačného projektu vstupuje časť majetku zdravotníckeho zariadenia – Detské rehabilitačné centrum Dunajská Lužná, so spôsobom privatizácie – priamy predaj.  Hlavným predmetom činnosti je poskytovanie ambulantnej a ústavnej zdravotno-rehabilitačnej činnosti. 
Ekonomická charakteristika časti “ZZ” Detské rehabilitačné centrum Dunajská Lužná: 

	1999 	2000	
Počet pracovníkov /prep. stav/	        39,52	         39,10	
z toho: THP	          1,00	           1,00	
Výkony a mimoriadne  výnosy (tis. Sk)	        4 425       	          4 799	
Náklady (tis. Sk)	       5 752       	      6 526        	
Disponibilný zisk (tis. Sk)	         - 1 327 	        - 1 727	
Miera odpísania ZP (%)	           52,17	        54,33	

Údaje o rozsahu a štruktúre majetku časti “ZZ” Detské rehabilitačné centrum Dunajská Lužná k dátumu spracovania  privatizačného projektu, t.j. k 31.12.2000 (v tis. Sk) :

                           Aktíva celkom                                           4 285
                                  stále aktíva                                                 3 249 
                                  z  toho 
                                  - pozemky                                                  1 089 
                                  - budovy a stavby                                       1 743
                                  - stroje a zariadenia                                       417 
     obežné aktíva                                                 778  
     z toho
     - zásoby                                                            27
     - krátkodobé pohľadávky                               751
     ostatné aktíva nez. v súvahe                           258
     Cudzie zdroje                                              2 745
     záväzky                                                       2 745 
     Vlastné imanie                                            1 540
     záhrada  o výmere 6 396 m2  
        (prevod zo zákona na SPF)                         - 492
    Vlastné imanie určené k prechodu 
     na FNM SR                                                1 048

 Hodnotu ostatných aktív nezachytených v súvahe tvorí hodnota DHIM a OHIM, ktoré boli v súvahe vedené ako úplne odpísané a do projektu boli ocenené podľa Metodického pokynu na ich oceňovanie (celkom 241 tis. Sk) a rozdiel medzi účtovnou hodnotou a kúpnou cenou pozemku o výmere 40 m2,  predaného na základe súhlasu MZ SR a MF SR v roku 2001 (celkom 17 tis. Sk).

2. Návrhy privatizačných projektov a podnetov vypracovaných na zdravotnícke zariadenie Národný ústav tuberkulózy a respiračných chorôb Bratislava - Podunajské Biskupice - časť Detské rehabilitačné centrum Dunajská Lužná 
             
Základný privatizačný projekt bol vypracovaný vedením zdravotníckeho zariadenia Národný ústav tuberkulózy a respiračných chorôb Bratislava - Podunajské Biskupice. Projekt má jednu výstupnú privatizovanú jednotku – Detské rehabilitačné centrum Dunajská Lužná, ktoré je v projekte navrhnuté privatizovať spôsobom privatizácie priamy predaj na základe výberového konania.  

MZ SR ako zriaďovateľ “ZZ” vo svojom stanovisku k privatizačnému projektu zo dňa 11.2.2002 nesúhlasilo s navrhovanou metódou privatizácie v základnom privatizačnom projekte Národného ústavu  tuberkulózy a respiračných chorôb Bratislava - Podunajské Biskupice - s priamym predajom Rehabilitačného detského centra Dunajská Lužná a navrhovalo bezodplatný prevod na obec. 
Protimonopolný úrad SR  vo svojom stanovisku zo dňa 12.4.2002 súhlasí s tým, aby MSPNM SR vyzvalo všetkých záujemcov o privatizáciu predmetného “ZZ”, aby vypracovali a predložili svoj privatizačný zámer a zároveň odporúča, aby sa o budúcom nadobúdateľovi privatizovaného subjektu rozhodlo vo výberovom konaní. Úrad súčasne žiada, aby pri výbere nadobúdateľa boli zohľadnené všetky skutočnosti súvisiace s privatizáciou v tom zmysle, aby privatizáciou predmetného subjektu nedošlo ku vzniku alebo posilneniu dominantného postavenia nového vlastníka na relevantnom trhu.

MSPNM SR eviduje nasledovné podnety na privatizáciu časti zdravotníckeho zariadenia – Detské rehabilitačné centrum Dunajská Lužná: 

1.		Obec Dunajská Lužná
Predložený dňa: 13.9.2001	
2.		NEXT s.r.o., Hattalova 12, 831 03  Bratislava
Predložený dňa: 17.5.2001	
3.		MUDr. Katarína Chamutyová, Beňovského 8, 841 01  Bratislava
MUDr. Valéria Remišová, Furdekova 4, 851 03  Bratislava
Predložený dňa: 25.6.2002	
4.		BORA GROUP, s.r.o., Michalská 3, 811 01  Bratislava
Predložený dňa: 3.7.2002	

3. Postup posudzovania privatizačného projektu a výberu nadobúdateľa privatizovaného  majetku
Základný privatizačný projekt zdravotníckeho zariadenia Národný ústav tuberkulózy a respiračných chorôb Bratislava - Podunajské Biskupice bol po posúdení odbornými útvarmi MSPNM SR prerokovaný v pracovnej komisii dňa 27.6.2002. 
Komisia odporučila privatizovať časť zdravotníckeho zariadenia – Detské rehabilitačné centrum Dunajská Lužná spôsobom privatizácie priamy predaj záujemcovi, ktorý bude vybraný vo výberovom konaní na MSPNM SR zo známych záujemcov o privatizáciu predmetného zariadenia. Toto odporúčanie komisie nie je síce súhlasné s odporúčaním zriaďovateľa – MZ SR, ktorý odporučil spôsob privatizácie bezodplatný prevod na obec, avšak je plne v súlade s prijatou koncepciou 2. etapy privatizácie v zdravotníctve a zoznamom zdravotníckych zariadení zahrnutých do tejto etapy, pretože “ZZ” Detské rehabilitačné centrum Dunajská Lužná je v tomto zozname zaradené v časti “II. Sanatóriá” a prijatá koncepcia určuje u týchto druhov “ZZ” (sanatórií) spôsob privatizácie priamy predaj.
Následne pristúpilo MSPNM SR k príprave výberového konania pre výber nadobúdateľa privatizovaného majetku časti zdravotníckeho zariadenia priamym predajom. Ministerstvo písomne oslovilo štyroch známych záujemcov  o privatizovaný majetok so žiadosťou o doplnenie ich podnetov pre potreby výberového konania, s termínom predloženia ponuky do 26.7.2002. Do výberového konania predložili ponuku dvaja záujemci, a to: Next s.r.o., Hattalova 12, 831 03 Bratislava a TETIS, s.r.o.,  Beňovského 8, 841 01 Bratislava. 
Komisia MSPNM SR pre výber nadobúdateľa privatizovaného majetku priamym predajom, zriadená ministerkou pre správu a privatizáciu národného majetku, posúdila predložené návrhy dňa  29.7.2002 a 15.8.2002 s nasledovným výsledkom: 
Záujemca – Next s.r.o., Bratislava nesplnil podmienky výberového konania. Kúpna cena navrhovaná záujemcom je vo výške 580 tis. Sk a je doložená požadovaným finančným krytím. Podľa vyjadrenia MZ SR však tento záujemca nepredložil žiadne doklady o odbornej spôsobilosti, preto túto podmienku nesplnil. Podnikateľský zámer bol predložený. 
Záujemca – TETIS, s.r.o., Bratislava splnil všetky podmienky výberového konania. Spoločnosť TETIS, s.r.o. navrhla kúpnu cenu vo výške 1 048 000,- Sk, ktorá je totožná s účtovnou hodnotou privatizovaného zdravotníckeho zariadenia. Taktiež predložila požadovaný doklad o finančnom krytí kúpnej ceny. Spoločnosť predložila kvalitný podnikateľský zámer, na základe ktorého plánuje poskytovať liečebno preventívnu starostlivosť v odbore pediatria, klinická psychológia, fyziatria, balneológia a liečebnú rehabilitáciu formou hospitalizácie, ako aj ambulantnou formou. V ďalšom období uvažuje s rozšírením poskytovaných služieb o preventívne rehabilitačné programy pre dospelých a deti ohrozených chybným držaním tela, tehotné ženy (gravidjoga), kalanetika, strečing, rôzne typy masáží a zdravotné poradenstvo. Spoločnosť TETIS, s.r.o. bola založená lekárkami, ktoré pracujú v Detskom rehabilitačnom centre Dunajská Lužná za účelom zachovania kontinuity, kvality a rozsahu poskytovanej liečebno-preventívnej starostlivosti v uvedenom zdravotníckom zariadení. Podľa vyjadrenia MZ SR č. SOČ/4597/2002/Zb zo dňa 23.7.2002 spoločnosť predložila doklady o odbornej spôsobilosti odborného zástupcu, ktorý spĺňa kvalifikačné predpoklady.
Na základe vyššie uvedených skutočností výberová komisia odporučila ako nového nadobúdateľa časti “ZZ” Národný ústav tuberkulózy a respiračných chorôb Bratislava – Podunajské Biskupice – časť Detské rehabilitačné centrum Dunajská Lužná spoločnosť TETIS, s.r.o., Beňovského 8, 841 01  Bratislava. 

ZÁVER :
Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii časti zdravotníckeho zariadenia Národný ústav tuberkulózy a respiračných chorôb Bratislava - Podunajské Biskupice - časť Detské rehabilitačné centrum Dunajská Lužná priamym predajom spoločnosti TETIS, s.r.o., Beňovského 8, 841 01  Bratislava.